Document ID: 31999R0999

ΚΑΝΟΝΙΣΜΟΣ (ΕΚ) αριθ. 999/1999 ΤΗΣ ΕΠΙΤΡΟΠΗΣ
της 11ης Μαΐου 1999
για την τροποποίηση του κανονισμού (ΕΚ) αριθ. 293/98 για τον καθορισμό των γενεσιουργών αιτίων που εφαρμόζονται στα έξοδα μεταφοράς των οπωροκηπευτικών τα οποία διανέμονται δωρεάν μετά την απόσυρσή τους από την αγορά
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 2799/98 του Συμβουλίου, της 15ης Δεκεμβρίου 1998, για τη θέσπιση του γεωργονομισματικού καθεστώτος του ευρώ(1), και ιδίως το άρθρο 3 παράγραφος 2,
Εκτιμώντας:
(1) ότι ο κανονισμός (ΕΚ) αριθ. 293/98 της Επιτροπής(2), όπως τροποποιήθηκε τελευταία από τον κανονισμό (ΕΚ) αριθ. 519/1999(3), καθόρισε τα γενεσιουργά αίτια που εφαρμόζονται στους τομείς των οπωροκηπευτικών και των μεταποιημένων προϊόντων με βάση τα οπωροκηπευτικά·
(2) ότι στο άρθρο 15 και στο παράρτημα V του κανονισμού (ΕΚ) αριθ. 659/97 της Επιτροπής, της 16ης Απριλίου 1997, για τις λεπτομέρειες εφαρμογής του κανονισμού (ΕΚ) αριθ. 2200/96 του Συμβουλίου σχετικά με το καθεστώς παρεμβάσεων στον τομέα των οπωροκηπευτικών(4), όπως τροποποιήθηκε τελευταία από τον κανονισμό (ΕΚ) αριθ. 729/1999(5), καθορίζεται μία ενίσχυση στα έξοδα μεταφοράς των προϊόντων που διανέμονται δωρεάν μετά την απόσυρσή τους από την αγορά· ότι η πείρα δείχνει ότι στα σχετικά κράτη μέλη που δεν υιοθέτησαν το ευρώ, οι εν λόγω μεταφορές πραγματοποιούνται συχνά από τις οργανώσεις παραγωγών οι οποίες προέβησαν στην απόσυρση των σχετικών προϊόντων· ότι αυτές οι μεταφορές και αποσύρσεις που συνδέονται με αυτά συμβαίνουν, τις περισσότερες φορές, ταυτόχρονα ή με διαφορά ολίγων ημερών· ότι πρέπει λοιπόν, για λόγους διοικητικής απλούστευσης, σε εφαρμογή του άρθρου 3 παράγραφος 2 του κανονισμού (ΕΚ) αριθ. 2799/98 και κατά παρέκκλιση του άρθρου 4 παράγραφος 2 του κανονισμού (ΕΚ) αριθ. 2808/98 της Επιτροπής, της 22ας Δεκεμβρίου 1998, για τις λεπτομέρειες εφαρμογής του γεωργονομισματικού καθεστώτος του ευρώ στο γεωργικό τομέα(6), να εφαρμοστεί ενιαία συναλλαγματική ισοτιμία για αυτές τις δύο πράξεις·
(3) ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης των νωπών οπωροκηπευτικών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στο άρθρο 3 του κανονισμού (ΕΚ) αριθ. 293/98, η παράγραφος 2 αντικαθίσταται από το ακόλουθο κείμενο: "2. Η συναλλαγματική ισοτιμία που εφαρμόζεται στα κατ' αποκοπή ποσά τα οποία αναφέρονται στο άρθρο 15 παράγραφος 1 του κανονισμού (ΕΚ) αριθ. 659/97 και καθορίζονται στο παράρτημα V σημείο 1 του ίδιου κανονισμού είναι η γεωργική ισοτιμία που καθορίζεται σύμφωνα με την παράγραφο 1 του παρόντος άρθρου."
Άρθρο 2
Ο παρών κανονισμός αρχίζει να ισχύει από την 1η Ιουνίου 1999.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 11 Μαΐου 1999.

Labels: 8
3
17
6